સરકારે રાજ્યમાં આર્થિક રીતે પછાત વર્ગના સવર્ણ માટે ૧૦ ટકા અનામતની અમલવારી શરૂ કરી દીધી છે. શૈક્ષણિક સત્ર શરૂ થતાં તેનો અમલ પણ શરૂ કરાયો. જોકે હાલમાં જ ગુજરાત હાઈ કોર્ટમાં ઇબીસીના અમલ સામે અનેક પિટિશન દાખલ થઈ છે અને હજુય અનેક સંગઠનો મેદાનમાં આવશે તેવી શક્યતા છે. હાઈ કોર્ટે અત્યાર સુધીમાં આવેલી તમામ પિટિશનને દાખલ કરી વધુ સુનાવણી ૨૨મી જૂન પર રાખી છે. સરકારનો કાયદા વિભાગ પણ હાઈ કોર્ટના નિર્ણય સામે સુપ્રીમ કોર્ટ સુધી જવાની તૈયારીમાં છે. સચિવાલયમાં ચાલતી ચર્ચા મુજબ ૨૨ જૂન કે તે પછી હાઈ કોર્ટ દ્વારા ઇબીસીના અમલની વિરુદ્ધમાં નિર્ણય આવે તો તે ચુકાદા સામે તાત્કાલિક સુપ્રીમ કોર્ટમાં અપીલ કરવામાં આવશે. આ માટે સરકારે સુપ્રીમ કોર્ટના વકીલોની પેનલનો પણ સંપર્ક કર્યો હોવાની ચર્ચા છે.